b'\n_START_ARTICLE_\nLeyb Gorfinkel\n_START_SECTION_\nBiografija\n_START_PARAGRAPH_\nGim\xc4\x97 1896\xc2\xa0m. kovo 14 d. Kaune. Mok\xc4\x97si Kauno \xc5\xbeyd\xc5\xb3 gimnazijoje, v\xc4\x97liau studijavo teis\xc4\x99 Sankt Peterburgo ir Kijevo universitetuose. 1917 m. tapo Gomelio miesto tarybos nariu. Dar po met\xc5\xb3 \xe2\x80\x93 Ukrainos \xc5\xbeyd\xc5\xb3 tautos tarybos nariu Kijeve. 1918 m. pabaigoje gr\xc4\xaf\xc5\xbeo \xc4\xaf Lietuv\xc4\x85 ir i\xc5\xa1 karto aktyviai \xc4\xafsitrauk\xc4\x97 \xc4\xaf politin\xc4\xaf ir visuomenin\xc4\xaf Lietuvos gyvenim\xc4\x85. Jis buvo vienas i\xc5\xa1 organizatori\xc5\xb3 ir nari\xc5\xb3 Kaune sudaryto visuomen\xc4\x97s komiteto rinkimams \xc4\xaf Kauno miesto taryb\xc4\x85 organizuoti. 1919 m. buvo Steigiamojo Seimo rinkim\xc5\xb3 \xc4\xafstatymo komisijos projektui parengti ir Vyriausiosios rinkim\xc5\xb3 \xc4\xaf Steigiam\xc4\x85j\xc4\xaf Seim\xc4\x85 komisijos narys. Nuo 1920 m. baland\xc5\xbeio m\xc4\x97n. trumpam buvo \xe2\x80\x9eDi Jidi\xc5\xa1e \xc5\xa0time\xe2\x80\x9c vyr. redaktorius. 1920 m. i\xc5\xa1rinkus Lietuvos \xc5\xbeyd\xc5\xb3 tautin\xc4\x99 taryb\xc4\x85 buvo jos vicepirmininkas ir generalinis sekretorius. Anksti \xc4\xafsitrauk\xc4\x97 \xc4\xaf socialistinio sionizmo r\xc4\x97m\xc4\x97j\xc5\xb3 gretas ir vis\xc4\x85 tarpukario laikotarp\xc4\xaf buvo aktyvus \xe2\x80\x9eCeirei Cion \xe2\x80\x9eHitachdut\xe2\x80\x9c organizacijos centrinio komiteto narys. 1920 m. para\xc5\xa1\xc4\x97 knyg\xc4\x85 apie \xe2\x80\x9e\xc5\xbdyd\xc5\xb3 tautin\xc4\x99 autonomij\xc4\x85 Lietuvoje\xe2\x80\x9c, taip pat v\xc4\x97liau \xc5\xa1\xc4\xaf veikal\xc4\x85, i\xc5\xa1vertus Vaclovui Bir\xc5\xbei\xc5\xa1kai, paskelb\xc4\x97 rus\xc5\xb3 kalba. 1922 m. i\xc5\xa1rinktas \xc4\xaf Pirm\xc4\x85j\xc4\xaf Seim\xc4\x85 II (Kauno) rinkim\xc5\xb3 apygardoje pagal sionist\xc5\xb3 organizacij\xc5\xb3 s\xc4\x85ra\xc5\xa1\xc4\x85 \xe2\x80\x9eU\xc5\xbe tautos autonomij\xc4\x85\xe2\x80\x9c Nr. 13. 1923 m. vasario m\xc4\x97n. \xc4\xafregistravus \xc5\xbeyd\xc5\xb3 frakcij\xc4\x85, tapo jos nariu._NEWLINE_1919\xe2\x80\x931931 m. buvo Kauno miesto tarybos narys, tam tikr\xc4\x85 laik\xc4\x85 \xe2\x80\x93 tarybos pirmininko pavaduotojas, 1919-1921 m. buvo taip pat ir Kauno miesto valdybos sekretorius. \xc5\xbdyd\xc5\xb3 kooperacijos r\xc4\x97m\xc4\x97jas ir pagal \xc5\xa1\xc4\xaf princip\xc4\x85 veikusi\xc5\xb3 \xc5\xbeyd\xc5\xb3 liaudies bank\xc5\xb3 Lietuvoje ilgametis tarybos pirmininkas. 1924 m. baig\xc4\x97 Lietuvos universitet\xc4\x85 Kaune ir gavo teisininko diplom\xc4\x85. \xc4\xae Antr\xc4\x85j\xc4\xaf Seim\xc4\x85 buvo i\xc5\xa1rinktas I (Marijampol\xc4\x97s) rinkim\xc5\xb3 apygardoje pagal Tautini\xc5\xb3 ma\xc5\xbeum\xc5\xb3 rinkiminio bloko s\xc4\x85ra\xc5\xa1\xc4\x85. Dirbo Mandat\xc5\xb3 tikrinimo bei Savivaldybi\xc5\xb3 ir administracijos komisijose. \xc4\xae Tre\xc4\x8di\xc4\x85j\xc4\xaf Seim\xc4\x85 i\xc5\xa1rinktas pagal suvienyt\xc4\x85j\xc4\xaf demokrat\xc5\xb3 s\xc4\x85ra\xc5\xa1\xc4\x85 I (Marijampol\xc4\x97s) rinkim\xc5\xb3 apygardoje, susitarus sionistin\xc4\x97ms frakcijoms su \xc5\xbeydais liaudininkais (folkistais). Dirbo Mandat\xc5\xb3 tikrinimo, Savivaldybi\xc5\xb3 ir administracijos, \xc5\xa0vietimo komisijose._NEWLINE_1926 m. paleidus Seim\xc4\x85 savo veikl\xc4\x85 koncentravo sionistiniam jud\xc4\x97jimui Lietuvoje stiprinti. Daug kart\xc5\xb3 buvo i\xc5\xa1rinktas atstovauti Lietuvos sionistams socialistams pasauliniuose sionist\xc5\xb3 kongresuose, vykusiuose kas dveji metai. Buvo pasaulin\xc4\x97s \xc5\xbeyd\xc5\xb3 organizacijos \xe2\x80\x9eHias\xe2\x80\x9c \xc5\xbeyd\xc5\xb3 emigracijai tvarkyti tarybos narys. 1936\xe2\x80\x931940 m. buvo \xc5\xbdyd\xc5\xb3 \xc5\xa1vietimo draugijos dr. N. Sirkino vardu centro komiteto pirmininkas. 1937\xe2\x80\x931938 m. buvo i\xc5\xa1rinktas Palestinos \xc5\xbeyd\xc5\xb3 fondams \xe2\x80\x93 \xe2\x80\x9eKeren Hajesod\xe2\x80\x9c (\xe2\x80\x9ePamatinio Palestinos fondo\xe2\x80\x9c) ir \xe2\x80\x9eKeren Kajemet Lejisroel\xe2\x80\x9c (\xe2\x80\x9e\xc5\xbdyd\xc5\xb3 tautinio fondo\xe2\x80\x9c) \xe2\x80\x93 remti draugijos pirmininkas. II pasaulinio karo metais buvo Kauno geto kalinys ir Judenrato narys. 1945-1948 m. gyveno Romoje, kur buvo \xc5\xbeyd\xc5\xb3 pab\xc4\x97geli\xc5\xb3 Italijoje organizacijos pirmininkas. 1948 m. emigravo \xc4\xaf Palestin\xc4\x85, kur dirbo laikra\xc5\xa1\xc4\x8di\xc5\xb3 Mil\xe1\xb8\xa5amotenu ir Yahadut Lita redaktoriumi. Savait\xc4\x97 iki jo mirties dav\xc4\x97 interviu Claude Lanzmann dokumentiniam filmui Shoah. Mir\xc4\x97 1976\xc2\xa0m. rugs\xc4\x97jo 7 d. Jeruzal\xc4\x97je.'